|  |  |  |
| --- | --- | --- |
|  |  |  |

***Nota de premsa***

**Pla de digitalització de la Filmoteca**

**La Filmoteca de Catalunya posa en marxa un pla sistemàtic i selectiu de digitalització dels seus fons fotoquímics per fer-los accessibles al públic, amb la col·laboració de l’ESCAC, l’Escola Superior de Cinema i Audiovisuals de Catalunya**

**El nou cicle transversal ‘Història permanent del Cinema Català’ presentarà les noves digitalitzacions dins la programació de la Filmoteca**

****

**Visibilitzem el cinema català (1940-2014)**

Pla sistemàtic i selectiu de digitalització dels fons fotoquímics de la Filmoteca de Catalunya

Amb la col·laboració de l’ESCAC, Escola Superior de Cinema i Audiovisuals de Catalunya

A les tasques de conservar, restaurar i preservar, la Filmoteca no pot renunciar a afegir la de difondre. Per a això, en el context digital predominant en l’exhibició cinematogràfica, és imprescindible la posada en marxa d’un pla sistemàtic que aquest primer any digitalitzarà 8 llargmetratges i 8 curtmetratges realitzats a Catalunya a partir dels anys 40 del segle passat i dels quals no es disposa de còpies digitals. Aquests títols s’afegiran al catàleg Bàsics del Cinema Català i Singulars de la Filmoteca, que ja compta amb 25 llargs i 40 curts en suport digital.

El procés de treball es porta a terme al Centre de Conservació i Restauració de la Filmoteca, on hi ha els materials originals i el sistemes de restauració digital i codificació per a difusió i llarga conservació; i a l’ESCAC, on hi ha l’escàner per a fer-ne la captura digital i la sala de color per a fer-ne l’etalonatge o correcció de color. Amb aquest coneixement i infraestructura compartida, la Filmoteca de Catalunya pot dur a terme el projecte de digitalització del patrimoni fílmic, i els alumnes de l’ESCAC poden continuar rodant en fotoquímic i fer la captura digital, dins l’escola, com a part de la formació.

A partir de 2023 i en els propers exercicis, una comissió externa i representativa del sector cinematogràfic determinarà els títols a digitalitzar, a proposta de la Filmoteca, seguint els criteris de l’estat de conservació, la manca de còpies digitals disponibles i la conformitat dels propietaris dels drets a cedir-los per a ús cultural. Així es preveu que cada any el catàleg augmenti en deu llargmetratges i una desena de curts digitalitzats.

A mesura que estiguin disponibles les noves digitalitzacions es donaran a conèixer dins de la programació de la Filmoteca a la seu del Raval, en un cicle transversal de llarga durada titulat *Història permanent del cinema català*.

Aquestes són les digitalitzacions de 2022:

Llargmetratges:

*Un vaso de whisky* (Julio Coll, 1958)

*A tiro limpio* (Paco Pérez Dolz, 1963)

*Los felices 60* (Jaime Camino, 1963)

*Vida de família* (Josep Lluis Font, 1964)

*Furia española* (Francesc Betriu, 1974)

*La ciutat cremada* (Antoni Ribas, 1975)

*Boom Boom* (Rosa Verges, 1990)

*Tren de sombras* (José Luis Guerin, 1997)

Curtmetratges:

*Lecciones de cinematografía* (Paco Pérez Dolz, 1956)

*Circles* (Ricard Bofill, 1966)

*Oda a Gaudí* (Jordi Vall Escriu, 1967)

*Picasso-136* (Jordi Vall Escriu, 1969)

*Picasso a Catalunya* (Josep Palau i Fabre, 1979)

*Picasso l’alegria de viure* (Jordi Artigas,1981)

*El museu dels tres palaus* (Josep Maria Forn, 1982)

*Picasso nostre* (Maria Lluïsa Borràs González,1982)